Þrotabú Straums Burðaráss hefur höfðað mál gegn fjárfestingarfélagi í eigu David Rowland , en Rowland fjölskyldan á Havilland-banka í Lúxemborg , áður Kaupþing Lúxemborg . Sonur David Rowland , Jonathan , tók við sem forstjóri bankans eftir að Magnús Guðmundsson var leystur frá störfum vegna rannsóknar embættis sérstaks saksóknara . Gerir þrotabú Straums kröfu um að Rowland greiði fyrir hlutabréf sem keypt voru í tæknifyrirtækinu XG Technology fyrir tvær milljónir punda , samkvæmt frétt á vef breska blaðsins Telegraph . Segir í kröfu Straums Burðaráss að þrjár milljónir hluta í XG Technology hafi verið fluttir í félag Rowlands fyrir tveimur árum en aldrei hafi borist greiðsla fyrir bréfin . Rowland , sem er í 85 sæti yfir auðugustu menn Bretlands , samkvæmt lista The Sunday Times , hefur lagt milljónir punda í kosningasjóði Íhaldsflokksins . Í málshöfðuninni kemur fram að Straumur hafi sent Jonathan Rowland tölvupósta þar sem óskað var eftir greiðslu í desember 2008 . Eitt svar barst frá honum þar sem fram kemur að Rowland samsteypan hafi nýverið tekið skrifstofu sína í gegn og flutt á nýjan stað . Það sé ástæðan fyrir þeim töfum sem orðið hafa á greiðslunni . Eins hafi skrifstofan verið fáliðuð . Hann hafi nú tekið málið í sínar hendur . Þrátt fyrir það hafa peningarnir ekki enn borist samkvæmt frétt Telegraph . Bréfin hafi hins vegar síðar verið seld til sænska milljarðamæringsins Johan Bohman á 1,4 milljónir Bandaríkjadala . Lögmaður Rowland fjölskyldunnar segir hinsvegar að ekki eigi að greiða tvær milljónir punda fyrir hlutabréfin þar sem Straumur hafi ekki tilkynnt um sölu bréfanna .